**«Спадарожнік»** — беларускі футбольны клуб з горада Рэчыца, заснаваны ў 2017 годзе. У 2021 годзе выступаў у Вышэйшай лізе чэмпіянату Беларусі.

Гісторыя
--------

Да 2016 года горад на рэспубліканскай арэне быў прадстаўлены клубам «Рэчыца-2014», які ў 1980—1991 гадах меў назву «Спадарожнік». Па выніках сезона 2015 «Рэчыца-2014» страціла месца ў Першай лізе і спыніла існаванне. У другой палове 2016 года каманда Рэчыцкага раёна (фактычна пераемнік «Рэчыцы-2014») прымала ўдзел у чэмпіянаце Гомельскай вобласці.

### 2017

У красавіку 2017 года ў Рэчыцы была заснаваная новая каманда — «Спадарожнік» — якая заявілася ў Другую лігу чэмпіянату Беларусі. Аснову каманды склалі ігракі гомельскага клуба ДЮСШ-ДБК, які ў 2016 годзе выступаў у Другой лізе, а галоўным трэнерам «Спадарожніка» стаў настаўнік ДЮСШ-ДБК Канстанцін Чахаў. Пачатак сезона для клуба атрымаўся няўдалым, але пазней каманду папоўнілі больш вопытныя ігракі, і вынікі «Спадарожніка» сталі паляпшацца. Сезон 2017 каманда скончыла на 5 месцы ў Другой лізе.

### 2018

У сезоне 2018 «Спадарожнік» з пачатку разглядаўся як адзін з фаварытаў лігі, аднак першую палову чэмпіянату правёў няўпэўнена і значна адстаў ад лідараў. У ліпені замест Канстанціна Чахава новым трэнерам быў прызначаны Вячаслаў Ляўчук. Значна змяніўся склад каманды, яе шарэгі папоўніла шмат ігракоў «Асіповічаў». Добра правёўшы другую палову сезона, «Спадарожнік» заняў выніковае тряцяе месца.

### 2019

У сезоне 2019 «Спадарожнік» павінен быў выступаць у Другой лізе, аднак у сувязі з аб’яднаннем магілёўскага «Дняпра» і мінскага «Промня» з’явілася вакантнае месца ў Першай лізе, якое і заняў рэчыцкі клуб. Добра ўзмацніўшыся для Першай лігі, каманда трапіла ў шэраг фаварытаў, пазней доўгі час знаходзілася ў верхняй палове табліцы і прэтэндавала на высокія месцы, аднак скончыла сезон на шостым месцы.

### 2020

У сезоне 2020 у каманду былі запрошаны ігракі з вопытам гульні ў Вышэйшай лізе. «Спадарожнік» хутка апынуўся ўверсе табліцы, надзейна ўтрымліваў першы радок і за некалькі тураў да фінішу забяспечыў выхад у Вышэйшую лігу.

### 2021

У сезоне 2021, нягледзячы на пэўныя праблемы (прадпрыемства «Рэчыцадрэў», якое раней фінансавала каманду, скараціла падтрымку), «Спадарожнік» заявіўся ў Вышэйшую лігу. Значна змяніўся склад каманды, былі запрошаны маладыя ігракі з іншых клубаў, а таксама шэраг легіянераў. У лютым 2021 года была прынята новая эмблема клуба з выявай герба Рэчыцы з Пагоняй, аднак перад стартам чэмпіянату ў сакавіку герб быў прыбраны з эмблемы. Хатнія матчы ў сувязі з неадпаведнасцю рэчыцкага стадыёна патрабаванням Вышэйшай лігі каманда спачатку праводзіла ў іншых гарадах, звычайна на гомельскім стадыёне СДЮШАР № 8, а матч 9-га тура супраць мазырскай «Славіі» (14 мая) прайшоў у Магілёве.

Каманда з самага пачатку апынулася сярод аўтсайдараў і замацавалася ў зоне вылету. У маі 2021 года Ляўчук быў адхілены ад кіраўніцтва камандай, выканаўцам абавязкаў галоўнага трэнера афіцыйна стаў яго памочнік Юрый Лукашоў, аднак фактычнае кіраўніцтва ажыццяўляў запрошаны ў каманду расійскі трэнер Віктар Кумыкоў, які ўпершыню быў заяўлены на матч 8-га тура супраць брэсцкага «Руха» 8 мая. 4 чэрвеня было афіцыйна абвешчана аб звальненні Ляўчука і прызначэнні Кумыкова галоўным трэнерам, аднак амаль адразу Кумыкоў пакінуў клуб, да астатніх матчаў каманду рыхтаваў трэнер дубля Аляксей Краўчанка.

12 чэрвеня «Спадарожнік» упершыню ў сезоне згуляў хатні матч у Рэчыцы, дзе саступіў мінскаму «Дынама» 0:5. У наступным хатнім матчы 28 чэрвеня супраць «Віцебска» рэчыцкі клуб, саступаючы па ходзе сустрэчы 0:3, здолеў забіць чатыры галы і перамагчы 4:3. Гэта перамога стала першай у гісторыі беларускай Вышэйшай лігі перамогай каманды, якая саступала па ходзе сустрэчы тры мячы.

У чэрвені 2021 года з-за фінансавых праблем клуб пачалі пакідаць ігракі, 9 ліпеня стала вядома, што адразу 8 ігракоў атрымалі статус свабоднага агента. 14 ліпеня «Спадарожнік» афіцыйна паведаміў АБФФ аб зняцці з чэмпіянату, 28 ліпеня на паседжанні выканкама АБФФ клуб быў выключаны са складу ўдзельнікаў Вышэйшай лігі. Паколькі рэчыцкая каманда правяла 50 % сустрэч, то засталася ў выніковай табліцы, у астатніх матчах ёй былі прысуджаны тэхнічныя паражэнні з лікам 0:3.

### Эмблемы

* Гісторыя эмблем «Спадарожніка»
* У 2017—2018 гадахУ 2017—2018 гадах
* У 2019—2020 гадахУ 2019—2020 гадах
* У пачатку 2021 годаУ пачатку 2021 года
* У 2021 годзеУ 2021 годзе

Статыстыка выступленняў
-----------------------

### Чэмпіянат і Кубак Беларусі

| Сезон | Ліга | М | Г | В | Н | П | Галы | Ачкі | Кубак | Заўвагі |
| --- | --- | --- | --- | --- | --- | --- | --- | --- | --- | --- |
| 2017 | Другая (Д3) | **5** | 26 | 14 | 4 | 8 | 59–24 | **46** | 1/32 фіналу |  |
| 2018 | Другая (Д3) | **3** | 28 | 18 | 4 | 6 | 79–21 | **58** | 1/32 фіналу | Атрыманне месца ў Першай лізе |
| 2019 | Першая (Д2) | **6** | 28 | 13 | 6 | 9 | 46–36 | **45** | 1/16 фіналу |  |
| 2020 | Першая (Д2) | **1** | 26 | 19 | 4 | 3 | 50–18 | **61** | 1/8 фіналу |  Выхад у Вышэйшую лігу |
| 2021 | Вышэйшая (Д1) | **16** | 30 | 2 | 1 | 27 | 12–82 | **7** | 1/8 фіналу | Зняцце з турніру, спыненне існавання1 |
|

* **1** «Спадарожнік» зняўся з чэмпіянату пасля 15 праведзеных матчаў, у застаўшыхся гульнях былі залічаны тэхнічныя паражэнні з лікам 0:3.

Галоўныя трэнеры
----------------

* Канстанцін Чахаў (красавік 2017 — ліпень 2018)
* Вячаслаў Ляўчук (ліпень 2018 — чэрвень 2021)
* Віктар Кумыкоў (чэрвень 2021)
* Аляксей Краўчанка (в. а. у чэрвені — ліпені 2021)

Зноскі
------

1. ↑  Речицкий «Спутник» заменит «Монтажник» во второй лиге
2. ↑  Футбол. Директор "Спутника": напишите, что это мое решение. БФФ вообще была не в курсе пропажи "Погони" с эмблемы нашего клуба **(нявызн.)**(недаступная спасылка). Архівавана з першакрыніцы 5 чэрвеня 2021. Праверана 5 чэрвеня 2021.
3. ↑  Футбол. "Рух" — "Спутник". Левчук отсутствует на тренерском мостике гостей, вместо него — россиянин Кумыков (руск.)(недаступная спасылка). *pressball.by* (8 мая 2021). Архівавана з першакрыніцы 5 чэрвеня 2021. Праверана 5 чэрвеня 2021.
4. ↑  Кумыков официально назначен на пост главного тренера "Спутника" (руск.). *Football.by* (4 чэрвеня 2021). Праверана 5 чэрвеня 2021.
5. ↑  Восемь игроков "Спутника" получили статус свободных агентов (руск.). *Football.by* (9 ліпеня 2021). Праверана 18 верасня 2021.
6. ↑  Футбол. "Спутник" направил БФФ уведомление о снятии с чемпионата Беларуси (руск.)(недаступная спасылка). *Прессбол* (14 ліпеня 2021). Архівавана з першакрыніцы 18 верасня 2021. Праверана 18 верасня 2021.
7. ↑  Футбол. "Спутник" официально исключен из состава участников высшей лиги-2021 (руск.)(недаступная спасылка). *Прессбол* (28 ліпеня 2021). Архівавана з першакрыніцы 18 верасня 2021. Праверана 18 верасня 2021.
8. ↑  З мая 2021 года не выконваў абавязкі, фармальна выканаўцам абавязкаў галоўнага трэнера быў Юрый Лукашоў, аднак фактычна камандай кіраваў Віктар Кумыкоў

Спасылкі
--------

* Профіль на сайце *globalsportsarchive.com* (англ.)
* Профіль на сайце wildstat.ru (руск.)

|  |  |
| --- | --- |
| ⚙️   У сацыяльных сетках | У Кантакце |
| Фота, відэа і аўдыё | Instagram · YouTube |
| Тэматычныя сайты | Soccerway · teams.by · Transfermarkt |